## ALEMMAT KORKEAKOULUTUTKINNOT (Liikuntatieteiden kandidaatti, Liikunnanohjaaja AMK)

Urheiluvalmennuksen opintoja korkeakoulutasolla voi suorittaa sekä ammattikorkeakouluissa (Haaga-Helia AMK, Lapin AMK, Kajaanin AMK, Arcada ja XAMK) että Jyväskylän Yliopistossa (Liikuntatieteellinen tiedekunta). Ammattikorkeakouluissa voi opinnoissa suuntautua valmennukseen ja kilpaurheiluun ja yliopistossa pääaineeksi voi valita valmennus- ja testausopin.

Sekä yliopiston, että ammattikorkeakoulun valmennuksen opinnoissa olennaista on tutkiva työn ote. Yliopistossa opinnot ovat enemmän tieteenalalähtöisiä ja opinnoissa painotetaan tutkimuksellisia valmiuksia. Ammattikorkeakoulussa opinnot ovat ilmiö- tai projektilähtöisiä ja painopiste työelämäyhteyksissä.

## Valmentajan polku

Korkea-asteen opintoihin voi hakea, mikäli täyttää korkea-asteen hakukelpoisuusehdot. Mikäli korkea-asteen opinnot eivät sisällä lajiopintoja, voi valmentaja opiskella lajiliiton tarjoamien koulutusten lajisisältöjä. Jossain tapauksissa on myös mielekästä yhdistää korkea-asteen opintoja ja valmentajan ammatti- tai erikoisammattitutkintoja valmentajan polun jossain vaiheessa.

Tutkintojen ja muun osaamisen eurooppalaisessa kahdeksanportaisessa viitekehyksessä (EQF) alemmat korkeakoulututkinnot sijoittuvat tasolle 6.